
Εκπαιδευόμενοι του Σχολείου Δεύτερης Ευκαιρίας Πάτρας ενημερώθηκαν για το θέμα της ηχορρύπανσης από εκπρόσωπο της Κοινο_Τοπίας
Στο πλαίσιο του διαθεματικού Σχεδίου Δράσης του Γλωσσικού και του Περιβαλλο- ντικού Γραμματισμού με θέμα: «Ρύπανση: Τοπικές διαστάσεις ενός παγκόσμιου προβλήματος» που παρακολουθούν εκπαιδευόμενοι του Σχολείου Δεύτερης Ευκαιρίας (ΣΔΕ) Πάτρας την Τρίτη 24 Απριλίου ενημερώθηκαν από εκπρόσωπο της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr για το πρόβλημα της ηχορρύπανσης και τις επιπτώσεις του στον ανθρώπινο οργανισμό καθώς και τις προσπάθειες αντιστροφής της κατάστασης και βελτίωσης των συνθηκών διαβίωσης των πολιτών στην πόλη μας αλλά και στην Ελλάδα ευρύτερα.
O εκπρόσωπος – εθελοντής αφού ανέλυσε τις βασικές έννοιες ήχος, θόρυβος και ηχορρύπανση και τις συνέπειές τους στην ανθρώπινη υγεία όπως ενόχληση, ίλιγγο, συναισθηματικές διαταραχές, κεφαλαλγία, διαταραχές ύπνου, δυσκολία συγκέντρωσης, υπερπαραγωγή ορμονών, αύξηση σφυγμών, αύξηση παραγωγής αδρεναλίνης, αύξηση επιπέδων γλυκόζης, αύξηση επιπέδων λιπιδίων, αύξηση κινητικότητας εντέρου, στομαχικές διαταραχές – έλκη, διαστολή αγγείων, αύξηση αρτηριακής πίεσης, κόπωση, απάντησε σε πολλά ερωτήματα που τέθηκαν από τους συμμετέχοντες στην ενδιαφέρουσα συζήτηση που ακολούθησε. Κατά τη διάρκεια της συζήτησης ανταλλάχθηκαν απόψεις πάνω στο ζήτημα με αφετηρία τις προσωπικές εμπειρίες των εκπαιδευομένων από το αστικό περιβάλλον της Πάτρας.
Ακολούθησε παρουσίαση του Δικτύου Φορέων για την Προστασία από την Ηχορρύπανση το οποίο έχει ως στόχο τόσο την ενημέρωση και ευαισθητοποίηση των πολιτών για το θέμα όσο και ενέργειες και συνέργειες για τη μείωση της ηχορρύπανσης μέσω ελέγχων για την εφαρμογή των νόμων με συνέπεια και συνέχεια.

Ο εκπαιδευτικός Τάσος Αθανασόπουλος που υλοποιεί τη δράση καθώς και ο Διευθυντής του ΣΔΕ Πάτρας Ανδρέας Ζέρβας αφού ευχαρίστησαν τον εισηγητή-εκπρόσωπο της οργάνωσης παραδίδοντας του και σχετικό αναμνηστικό, αναφέρθηκαν στην πολύχρονη συνεργασία με την Κοινο_Τοπία η οποία στοχεύει στη δημιουργία κοινωνικών θέσεων και δράσεων σχετικά με την προάσπιση και προστασία των ανθρώπινων δικαιωμάτων, του περιβάλλοντος, της εν γένει ποιότητας ζωής, καθώς και την καλλιέργεια πολιτιστικής και ανθρωπιστικής συνείδησης στο ευρύτερο κοινό και ιδίως στην ευαισθητοποίηση του, σχετικά με τα οικολογικά ζητήματα και τα ανθρώπινα δικαιώματα.

